CELEX: 62015TN0725
Language: sl
Date: 2015-12-11 00:00:00
Title: Zadeva T-725/15: Tožba, vložena 11. decembra 2015 – Chemtura Netherlands/EFSA

22.2.2016   
            
            
               SL
            
            
               Uradni list Evropske unije
            
            
               C 68/33
            
         Tožba, vložena 11. decembra 2015 – Chemtura Netherlands/EFSA
   (Zadeva T-725/15)
   (2016/C 068/43)
   Jezik postopka: angleščina
   
      Stranki
   
   
      Tožeča stranka: Chemtura Netherlands (Amsterdam, Nizozemska) (zastopnika: C. Mereu in K. Van Maldegem, odvetnika)
   
      Tožena stranka: Evropska agencija za varnost hrane (EFSA)
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               ugotovi, da je njena tožba dopustna in utemeljena;
            
         
               —
            
            
               razglasi ničnost odločbe Evropske agencije za varnost hrane (EFSA) z dne 10. decembra 2015 o objavi nekaterih delov sklepa EFSA o strokovnem pregledu pregleda odobritve aktivne snovi diflubenzuron glede metabolita PCA, glede katere se je tožeča stranka sklicevala na zaupnost v skladu z Uredbo (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL 2009 L 309, str. 1);
            
         
               —
            
            
               toženi stranki naloži plačilo vseh stroškov tega postopka.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja pet tožbenih razlogov.
   
               1.
            
            
               Prvi tožbeni razlog: kršitev Uredbe št. 1107/2009 in temeljne pravice do varstva poslovnih skrivnosti
               
                           —
                        
                        
                           Tožeča stranka se sprašuje, na katere pravni podlagi je tožena stranka ugotovila, da mora objaviti svoje sklepe. Tudi če je bila objava sklepov EFSA na podlagi člena 21 Uredbe št. 1107/2009 legitimna, naj bi tožena stranka kršila člen 63 Uredbe št. 1107/2009 z objavo zaupne informacije.
                        
                     
         
               2.
            
            
               Drugi tožbeni razlog: očitna napaka pri presoji
               
                           —
                        
                        
                           Tožeča stranka trdi, da je tožena stranka svojo odločitev sprejela na podlagi napačnega razumevanja dejanskega stanja in z njim povezanih znanstvenih podatkov, kar je vodilo do očitne napake pri presoji njenih zahtevkov po zaupnosti.
                        
                     
         
               3.
            
            
               Tretji tožbeni razlog: kršitev temeljnih načel prava Unije, in sicer pravice do obrambe in načela dobrega upravljanja
               
                           —
                        
                        
                           Tožeča stranka naj se ne bi mogla izjaviti o dokumentih, na podlagi katerih temeljijo sklepi EFSA.
                        
                     
         
               4.
            
            
               Četrti tožbeni razlog: kršitev dolžnosti EFSA
               
                           —
                        
                        
                           Tožena stranka naj svoje presoje ne bi oprla na vse razpoložljive znanstvene dokaze, čeprav bi morala opravljati delo najvišje znanstvene kakovosti.
                        
                     
         
               5.
            
            
               Peti tožbeni razlog: kršitev legitimnih pričakovanj
               
                           —
                        
                        
                           Tožeča stranka naj bi razpravljala s Komisijo in iz korespondence s Komisijo naj bi bilo razvidno, da bo lahko tožeča stranka predložila stališča o sklepih EFSA v okviru postopka pregleda s strani Komisije. Stališča tožeče stranke naj bi se upoštevala pred objavo sklepa EFSA.